**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 31 – 8 – 2025**

**ΑΜΑΡΟΥΣΙΟΥ Αρ. Πρ.: 200**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Υπουργείο Εργασίας, ΥΠΑΙΘΑ, Δ/νση Π. Ε. Β΄ Αθήνας, Δ. Ο. Ε., Συλλόγους Εκπ/κών Π. Ε. της χώρας**

**Θέμα: « Κινητοποίηση στο Υπουργείο Εργασίας (Σταδίου 29) ενάντια στην προπληρωμένη κάρτα ανεργίας την Πέμπτη 4 – 9 – 2025 στις 14:00».**

**Απλήρωτοι οι αναπληρωτές εκπαιδευτικοί ολόκληρο το καλοκαίρι**

Ήδη αρκετές **εκατοντάδες αναπληρώτριες και αναπληρωτές έχουν υποχρεωθεί κατά καιρούς να διανυκτερεύσουν σε σκηνές, στα αυτοκίνητά τους, σε ξαπλώστρες στις παραλίες**. Τώρα φαίνεται πως η κυβέρνηση σχεδιάζει να κάνει την εξαίρεση κανόνα.

Συγκεκριμένα:

**Όπως είναι γνωστό, από τις 15 Μαρτίου, με την** [**Κοινή Υπουργική Απόφαση (ΚΥΑ) Αριθμ. 3511/12-3-2025 «Ρύθμιση ζητημάτων της καταβολής κοινωνικών παροχών μέσω προπληρωμένων καρτών»**](https://www.e-nomothesia.gr/kat-ergasia-koinonike-asphalise/kya-3511-2025.html#google_vignette)**, μια σειρά προνοιακών επιδομάτων,  ανάμεσά τους και το επίδομα ανεργίας, αποδίδονται κατά 50% σε προπληρωμένη κάρτα, δηλαδή ως κουπόνια αγορών και υπηρεσιών.**

Επίσης, με την [ΚΥΑ Αριθμ. 54427/20-12-2024 «Καθορισμός όρων και προϋποθέσεων της Πιλοτικής Δράσης της Δημόσιας Υπηρεσίας Απασχόλησης για την Τακτική Επιδότηση Ανεργίας»](https://www.e-nomothesia.gr/kat-ergasia-koinonike-asphalise/kya-54427-2024.html) **οι προϋποθέσεις χορήγησης του επιδόματος ανεργίας είναι οι 175 ημέρες ασφάλισης και όχι οι 125 που ίσχυαν ως τώρα**, κατ’ ελάχιστο κατά τους 14 μήνες πριν την ένταξη στην επιδότηση εξαιρουμένων των 2 τελευταίων μηνών. Η ίδια ΚΥΑ προβλέπει, μεταξύ άλλων, τη **σταδιακή μείωση του επιδόματος ανεργίας ώστε να «παρακινεί τους ανέργους για ταχύτερη επιστροφή στην εργασία καθώς θα ξεκινάει υψηλότερο τους πρώτους μήνες της ανεργίας και θα βαίνει μειούμενο»!**

Από την πρώτη στιγμή της εφαρμογής του νέου μέτρου **οι δεσμεύσεις της προπληρωμένης κάρτας δημιούργησαν πολλά προβλήματα, αφού το 50% του ποσού δεν μπορεί να χρησιμοποιηθεί για ανελαστικές δαπάνες,** παρά μόνο για αγορές καταναλωτικών αγαθών, σε καταστήματα που διαθέτουν POS. Επομένως, **οι άνεργοι δεν μπορούν να πληρώσουν βασικές δαπάνες, όπως ενοίκιο, κοινόχρηστα, δόσεις δανείου, για τα οποία δεν προβλέπεται εξόφληση με POS.**

**Έφτασε λοιπόν η στιγμή, οι αναπληρωτές και οι αναπληρώτριες να βιώσουν, μετά την απόλυσή τους, τι σημαίνουν αυτά τα νέα επαχθή και κυνικά μέτρα. Λιγότεροι δικαιούχοι του επιδόματος ανεργίας, μείωση του επιδόματος ανεργίας και επιπλέον, χορήγησή του μέσω προπληρωμένης κάρτας με απαράδεκτους περιορισμούς στη χρήση της.**

Είναι απαράδεκτο η κυβέρνηση **να θέλει να αποφασίζει και τον τρόπο που θα διαθέσουν τα ψίχουλα που λαμβάνουν ως επίδομα ανεργίας οι αναπληρώτριες/τές εκπαιδευτικοί και γενικότερα οι άνεργοι.**

Επισημαίνουμε εδώ, ότι **σύμφωνα με το Συνήγορο του Πολίτη** [**(Επιστολή του ΣτΠ, 29-5-2025)**](https://www.efsyn.gr/oikonomia/elliniki-oikonomia/478369_antisyntagmatiki-i-karta-pliromon-gia-ta-15-epidomata#goog_rewarded) **η συγκεκριμένη ρύθμιση είναι αντισυνταγματική,** αφού τα επιδόματα ανεργίας, γονικής άδειας, μητρότητας κ.ά. συνιστούν ασφαλιστικές παροχές. Δηλαδή αποτελούν ανταπόδοση έναντι εισφορών και τελών που έχει πληρώσει ο εργαζόμενος για τον κίνδυνο της ανεργίας ή για αντιμετώπιση μελλοντικών αναγκών που πηγάζουν από τον ίδιο τον κύκλο της ζωής. [**Παρά την παρέμβαση, η υπουργός Εργασίας κα Κεραμέως δεν έχει μέχρι στιγμής απαντήσει στην επιστολή.**](https://www.efsyn.gr/oikonomia/elliniki-oikonomia/478481_eis-agron-kerameos-i-alitheia-gia-tin-propliromeni-karta)

Μετά από σειρά δημοσιευμάτων και τη συνεχή πίεση των ανέργων προς τις σχετικές υπηρεσίες, [στις 8/7/2025, η Δημόσια Υπηρεσία Απασχόλησης (ΔΥΠΑ) απάντησε σε σχετικό δελτίο τύπου](https://www.dypa.gov.gr/skhetika-me-dimosiefma-poy-afora-stin-propliromeni-karta) ότι: *«Σχετικά με τυχόν παράπονα πολιτών που αφορούν στο νέο τρόπο πληρωμής μέσω προπληρωμένης κάρτας, αυτά αξιολογούνται από τις υπηρεσίες της ΔΥΠΑ και του ΟΠΕΚΑ και εάν διαπιστωθεί η ανάγκη για επιμέρους τροποποιήσεις προς διευκόλυνση συγκεκριμένων ομάδων δικαιούχων, εντός του πλαισίου της μεταρρύθμισης, αυτές θα ανακοινωθούν».* **Κάθε σχόλιο για τον ταξικό κυνισμό του Υπουργείου Εργασίας περιττεύει.**

Ο Σύλλογός μας έγκαιρα επισήμανε όλα τα παραπάνω και με έγγραφες ανακοινώσεις του στο Υπουργείο Εργασίας και όλους τους αρμόδιους φορείς.

Επιπλέον όλων των προβλημάτων που ήδη γνωρίζαμε και καταγγείλαμε, όπως ενημερωθήκαμε από μέλη μας αναπληρωτές:

–    Πλησιάζουμε στις αρχές Σεπτεμβρίου και ακόμη ένα μέρος αναπληρωτών/-τριών δεν έλαβε ούτε καν αυτή την προπληρωμένη κάρτα.

–    Οι κάρτες στέλνονται στη διεύθυνση κατοικίας μέσω ΕΛΤΑ και σημειώνονται μεγάλες καθυστερήσεις ακόμα και απώλειες καρτών.

– Αναπληρωτές/-τριες που διορίστηκαν δεν έχουν πάρει δεκάρα από το επίδομα ανεργίας και καλούνται να πάνε σε επαρχίες και να νοικιάσουν σπίτι χωρίς να έχουν την οικονομική δυνατότητα!

Επαναλαμβάνουμε: **Δεν πρόκειται μόνο για μια αντισυνταγματική ρύθμιση που πρέπει να καταργηθεί. Η προπληρωμένη κάρτα ανεργίας αποτελεί ένα κορυφαίο στιγμιότυπο της επίθεσης που δεχόμαστε και δε θα μείνει αναπάντητη.**

**Ανταποκρινόμενοι στην πρωτοβουλία – κάλεσμα του Α΄ Συλλόγου Εκπ/κών Π. Ε. Αθηνών μαζί και με άλλους Συλλόγους Εκπ/κών Π. Ε. και ΕΛΜΕ, καλούμε  την Πέμπτη 4 Σεπτεμβρίου 2025, στις 14:00, σε κινητοποίηση στο Υπουργείο Εργασίας (Σταδίου 29) και συνάντηση με την ηγεσία του Υπουργείου.**

* **Καλούμε, έστω και τώρα, το Δ.Σ. της Δ.Ο.Ε. να πάρει απόφαση για την κινητοποίηση.**
* **Καλούμε όλους τους Συλλόγους Εκπ/κών Π.Ε. και ΕΛΜΕ της Αττικής να συμμετέχουν.**
* **Καλούμε όλους/-ες τους συναδέλφους/-ισσες και ιδιαίτερα τους/τις αναπληρωτές/-τριες να συμμετέχουν μαζικά!**

Είναι αυτονόητο, ότι μιας που το ζήτημα αφορά και άλλες ομάδες εργαζομένων, στην κινητοποίηση επιδιώκουμε να συμμετέχουν σωματεία και φορείς όπου τα μέλη τους που εργάζονται με ελαστικές σχέσεις εργασίας και μετά τις 15/3 αντιμετώπισαν το ίδιο πρόβλημα να συμβαδίσουν μαζί μας στον αγώνα.

**Αγωνιζόμαστε – διεκδικούμε:**

* **Να αποσυρθούν άμεσα οι συγκεκριμένες Κ. Υ. Α.**
* **Μόνιμη και σταθερή εργασία για όλους/όλες. Μαζικούς διορισμούς εκπαιδευτικών. Διορισμός όλων των αναπληρωτών αποκλειστικά με βάση το πτυχίο και την προϋπηρεσία.**
* **Επίδομα ανεργίας σε όλους τους ανέργους, χωρίς περιορισμούς, που να καλύπτει το κόστος διαβίωσης**
* **Πραγματικές αυξήσεις στους μισθούς – Επαναφορά 13ου και 14ου μισθού.**
* **Εξίσωση των δικαιωμάτων των αναπληρωτών/-τριών με αυτά των μονίμων (άδειες, κ.λπ.).**

